钦定古今图书集成/明伦汇编/氏族典/第146卷 > 孙搴
## 钦定古今图书集成/明伦汇编/氏族典/第146卷 > 孙搴

按《北齐书孙搴传》：“搴字彦举，乐安人也。少厉志勤学，
自检校御史，再迁国子助教。太保崔光引修国史，频
历行台郎，以文才著称。崔祖螭反，搴预焉。逃于王元
景家，遇赦乃出。孙腾以宗情荐之，未被知也。会高祖
西讨，命作檄文，搴援笔立成，其文甚美。高祖大悦，即
署相府主簿，专典文笔。又能通鲜卑语，兼宣传号令。”
寻除左光禄大夫，常领主簿。世宗初欲之邺，总知朝
政，高祖以其年少未许。搴为致言，乃果行。恃此自乞
特进，世宗但加散骑常侍。搴学浅而行薄，尝服棘刺
丸，李谐等调之曰：“卿棘刺应自足，何假外求。”司马子
如与高季式召搴饮酒，醉甚而卒，时年五十二。赠仪
同三司、吏部尚书、青州刺史